**Проект!**

**МОТИВИ**

**към законопроект за изменение и допълнение на Закона за отговорността за предотвратяване и отстраняване на екологични щети**

Предложеният проект на Закон за изменение и допълнение (ЗИД) на Закона за отговорността за предотвратяване и отстраняване на екологични щети (ЗОПОЕЩ) е разработен с цел осигуряване прилагането на Регламент (ЕС) 2019/1010 *на Европейския парламент и Съвета от 5 юни 2019 година относно привеждането в съответствие на задълженията за докладване в рамките на законодателството, свързано с околната среда, и за изменение на регламенти (ЕО) № 166/2006 и (ЕС) № 995/2010 на Европейския парламент и на Съвета, директиви 2002/49/ЕО, 2004/35/ЕО, 2007/2/ЕО, 2009/147/ЕО и 2010/63/ЕС на Европейския парламент и на Съвета, регламенти (ЕО) № 338/97 и (ЕО) № 2173/2005 на Съвета и Директива 86/278/ЕИО на Съвета* (Регламент (ЕС) 2019/1010).

Изменящият европейски акт е регламент и като такъв има пряко приложение.

Предвид, че същият изменя *Директива 2004/35/ЕО относно екологичната отговорност по отношение на предотвратяването и отстраняването на екологични щети* (Директива 2004/35/ЕО), транспонирана в националното ни законодателство чрез ЗОПОЕЩ, следва законът да бъде променен с цел избягване на противоречия в нормативната уредба на европейско и национално ниво*.*

С приемането на ЗИД на ЗОПОЕЩ, въвеждащ изискванията на член 3 на Регламент (ЕС) 2019/1010, ще се осигури:

* съответствие на националното прилагане на Директива 2004/35/ЕО, респ. на Регламент 2019/1010, с европейското прилагане (а именно представяне на информация и данни *в срок до 30.04.2022г. и на всеки пет години след това)*;
* съпоставимост на информацията и данните, които ще предоставя Републка България на ЕК, с тези, които се изискват с член 3 на Регламент (ЕС) 2019/1010 и които са основа за оценката на прилагането на Директива 2004/35/ЕО, която се извършва от ЕК.

Промените са свързани със задълженията на България за докладването на екологични щети пред Европейската комисия (ЕК). Прецизират се информацията и данните, които страната ни ще предоставя на ЕК. Определят се и следващите периоди на докладване, а именно до 30.04.2022 г. и на всеки пет години след това. В момента в закона е регламентиран само първият срок на докладване до ЕК – до 30.04.2013 г., който е изпълнен.

При подготовката на проекта на ЗИД на ЗОПОЕЩ беше извършен и детайлен преглед на разпоредбите в ЗОПОЕЩ от гледна точка на опита по прилагането му. Във връзка с това са предложени допълнения, които имат за цел отстраняване на пропуски и подобряване на прилагането на процедурите, предвидени в закона. С промените в ЗОПОЕЩ не се въвеждат нови процедури, а се прецизира контролът при изпълнение на мерки за предотвратяване на непосредствена заплаха за причиняване на екологични щети или за отстраняване на екологични щети.